## Rješenje Hrvatske agencije za poštu i elektroničke komunikacije klasa: 344-01/09-01/1345 od 28. prosinca 2009.

### NN 8/2010 (15.1.2010.), Rješenje Hrvatske agencije za poštu i elektroničke komunikacije klasa: 344-01/09-01/1345 od 28. prosinca 2009.

8 15.01.2010 Rješenje Hrvatske agencije za poštu i elektroničke komunikacije klasa: 344-01/09-01/1345 od 28. prosinca 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

185

Hrvatska agencija za poštu i elektroničke komunikacije na temelju članka 12. stavka 1. točke 5. i 6. Zakona o elektroničkim komunikacijama (»Narodne novine« 73/08, dalje u tekstu: ZEK), a u skladu s člankom 202. Zakona o općem upravnom postupku (»Narodne novine« 53/91, 103/96, dalje u tekstu: ZUP), u postupku pokrenutom prema prijedlogu trgovačkog društva Amis Telekom d.o.o., sa sjedištem u Zagrebu, Bani 75, protiv trgovačkog društva HT – Hrvatske telekomunikacije d.d., sa sjedištem u Zagrebu, Savska cesta 32, u svezi uvjeta i načina pristupa i zajedničkog korištenja elektroničke komunikacijske infrastrukture u dijelu međusobnog obračuna troškova, na sjednici Vijeća Hrvatske agencije za poštu i elektroničke komunikacije održane dana 16. prosinca 2009. godine, doneseno je sljedeće

RJEŠENJE

1. HT – Hrvatskim telekomunikacijama d.d., Zagreb, Savska cesta 32 (dalje u tekstu: HT) i Amis Telekomu d.o.o., Zagreb, Bani 75 (dalje u tekstu: Amis), određuju se uvjeti i načini pristupa i zajedničkog korištenja elektroničke komunikacijske infrastrukture i povezane opreme na trasi u Zagrebu »JZ strana križanja Selske ulice i Zagrebačke avenije – Zagrepčanka u Savskoj ulici 41« u dijelu međusobnog obračuna troškova realizacije tehničkog rješenja TR IOD R1-183/08 i cijene zajedničkog korištenja elektroničke komunikacijske infrastrukture i povezane opreme, na slijedeći način:

1.1. HT će Amisu, koji je investirao polaganje kombinacija cijevi u slobodni prostor izgrađene elektroničke komunikacijske infrastrukture i povezane opreme na predmetnoj trasi, nadoknaditi trošak investicije za realizaciju tehničkog rješenja TR IOD R1-183/08 u iznosu od 43.584,35 kn;

1.2. HT će iznos sredstava iz 1.1. jednokratno odbiti od ukupnog iznosa računa izdanog Amisu za najam i uporabu slobodnog prostora u cijevima kabelske kanalizacije u 2009. temeljem Ugovora o najmu i uporabi slobodnog prostora u cijevima kabelske kanalizacije HT-a, broj DTK-02-06 od 16. rujna 2006. godine;

1.3. U slučaju da je Amis već podmirio HT-u račun za najam i uporabu slobodnog prostora u cijevima kabelske kanalizacije u 2009. po Ugovoru o najmu i uporabi slobodnog prostora u cijevima kabelske kanalizacije HT-a broj DTK-02-06 od dana 16. rujna 2006. godine, HT će Amisu izdati odobrenje za iznos troškova iz točke 1.1. najkasnije u roku 30 dana od primitka ovog rješenja.

2. Uz primjenu važećeg Ugovora o najmu i uporabi slobodnog prostora u cijevima kabelske kanalizacije HT-a, broj DTK-02-06 od dana 16. rujna 2006., ovo rješenje u cijelosti zamjenjuje ugovor o pristupu i zajedničkom korištenju elektroničke komunikacijske infrastrukture i povezane opreme po tehničkom rješenju TR IOD R1- 183/08.

3. Ovo rješenje objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

a) Tijek postupka i navodi stranaka

Hrvatska agencija za poštu i elektroničke komunikacije (dalje u tekstu: HAKOM) zaprimila je dana 30. rujna 2009. godine od trgovačkog društva Amis zahtjev za pokretanjem postupka protiv trgovačkog društva HT oko uvjeta i načina pristupa i zajedničkog korištenja elektroničke komunikacijske infrastrukture i povezane opreme (dalje u tekstu: zahtjev).

U svojem zahtjevu Amis navodi da je HAKOM svojim konačnim rješenjem (klasa: UP/I-344-01/08-01/1260; urbr: 376-10/TF-09-12) od 19. lipnja 2009. naložio HT-u da Amisu nadoknadi trošak investicije u elektroničku komunikacijsku infrastrukturu za realizaciju tehničkog rješenja TR IOD R1-212/08.

Amis je slijedom navedenog rješenja 29. srpnja 2009. od HT-a zatražio odobrenje u ukupnom iznosu od 58.831,62 kn (bez PDV-a), koji uključuje trošak investicije za realizaciju tehničkih rješenja TR IOD R1-212/08 i TR IOD R1-183/08.

Amis nadalje navodi da je HT odbio nadoknaditi trošak investicije za realizaciju tehničkog rješenja TR IOD R1-183/08 »JZ strana križanja Selske ulice i Zagrebačke avenije – Zagrepčanka u Savskoj ulici 41 «. Slijedom navedenog Amis zahtijeva povrat utrošenih sredstava u iznosu od 33.171,40 kn.

Ujedno, Amis traži od HAKOM-a donošenje odluke kojim će se HT obvezati na naknadu troškova realizacije budućih tehničkih rješenja koja predviđaju polaganje kombinacije cijevi u slobodni prostor izgrađene elektroničke komunikacijske infrastrukture.

Dana 14. listopada 2009., neovisno o predmetnom sporu, HT je HAKOM-u dostavio načelni prijedlog prema kojem bi troškove realizacije pojedinog tehničkog rješenja polaganja svih kombinacija cijevi od početka financirao HT, a operator korisnik bi naknadno nadoknadio troškove. HT prijedlog opravdava time da su troškovi realizacije koje prezentiraju operatori višeg iznosa nego što bi bili u slučaju da HT samostalno ili u suradnji s ugovornim partnerima realizira predmetna rješenja.

Dana 21. listopada 2009. HT se očitovao na zahtjev Amisa. Ističe da je od Amisa zatražio dostavljanje računa koji se odnosi na trošak investicije polaganja kombinacije cijevi prema tehničkom rješenju TR IOD R1-212/08 koji je određen rješenjem HAKOM-a. Međutim, HT tvrdi da ne postoji valjana osnova za fakturiranje dostavljenog računa u dijelu koji se odnosi na trošak investicije prema tehničkom rješenju TR IOD R1- 183/08. Nadalje, HT se još jednom se poziva na svoj načelni prijedlog od 14. listopada 2009. i navodi da ustraje pri sadržajnoj provedbi istoga.

Istog dana Amis se očitovao na načelni prijedlog HT-a. Amis se poziva na članak 9. Pravilnika, navodeći da je njime precizno propisano da operator korisnik dostavlja popunjeni troškovnik, a infrastrukturni operator prihvaća ponuđeno, ili nudi svoje cijene. Tehničko rješenje izvodi se prema ponudi koja sadržava niže cijene. Amis dodatno ističe da su tehnička rješenja TR IOD R1- 212/08 i TR IOD R1- 183/08 povjerena na realizaciju upravo HT-u, i to njegovoj Podjedinici za infrastrukturne telekom usluge.

Dana 26. listopada 2009. održana je usmena rasprava.

Na usmenoj raspravi Amisu je uručen odgovor HT-a na njegov zahtjev, a HT-u očitovanje Amisa na njegov načelni prijedlog o izmjeni načina snošenja troškova za polaganje cijevi. Strankama je dan rok za pismeni odgovor na zaprimljene podneske.

Ujedno, stranke su na usmenoj raspravi izjavile sljedeće.

Amis se protivi izvođenju radova od strane HT-a ističući nepostojanje valjane pravne osnove s obzirom na neusklađenost HT-ovog prijedloga sa Pravilnikom o načinu i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« broj 154/08 dalje u tekstu: Pravilnik). Također smatra neprihvatljivim prijedlog prema kojem bi naknada troškova zavisila od iznajmljivanju viška kombinacija cijevi drugim operatorima, jer bi tada povrat investicije bio potpuno neizvjestan. Nadalje, Amis inzistira na jednokratnoj naknadi troškova, na način da se trošak investicije za polaganje kombinacije cijevi oduzme od ukupnog iznosa najma po svim dionicama kabelske kanalizacije po ugovoru.

HT je ostao kod svog načelnog prijedloga izmjene načina polaganja cijevi i snošenja troškova. Navodi da njegov prijedlog nije u suprotnosti sa Pravilnikom. Ujedno ističu da niti Zakon temeljem kojeg je Pravilnik donesen ne specificira rok refundiranja predmetnih troškova. Glede neizvjesnosti povrata investicije, HT ističe da ona jednako postoji i na njegovoj strani.

Dana 4. studenog 2009. HT je dostavio očitovanje na dopis Amisa. Smatra bespredmetnim navod Amisa da bi primjenom HT-ovog prijedloga bio onemogućen odabir najpovoljnijeg izvođača radova od strana Amisa a s obzirom da je odredbama Pravilnika predviđeno da će kriterij odabira ponude biti upravo niža ukupna cijena. HT još jednom napominje da njihov prijedlog nema prepreka za izravnu primjenu u praksi.

Istog dana Amis je dostavio svoje očitovanje na odgovor HT-a. Amis ne spori da trošak investicije prema tehničkom rješenju TR IOD R1- 183/08 nije bio obuhvaćen rješenjem HAKOM-a od 19. lipnja 2009. Međutim, Amis je smatrao da je navedenim rješenjem općenito preciziran način primjene Pravilnika, zbog čega je smatrao osnovanim tražiti i naknadu troška prema navedenom tehničkom rješenju.

Dana 13. studenog 2009. Amis je dostavio novi podnesak kojim obavještava HAKOM da je omaškom ispuštena stavka pod rednim brojem 3. izvođača radova, pa je zbog toga pogrešno izračunat trošak investicije koju im je HT dužan refundirati. Potonji bi umjesto dotadašnjih 33.171,40 kn temeljem dostavljenog zahtjeva za dopunom, iznosio 45.763,67 kn.

Dana 1. prosinca 2009. HT-a je dostavio očitovanje na izmijenjeni zahtjev. Navodi da je zajedničkim protokolom br. R1-NWW-002/2009 utvrđen iznos refundiranja troška za investiciju tehničkog rješenja TR IOD R1- 183/08 u iznosu od 43.584,35 kn. Slijedom navedenog osporava iznos naveden u podnesku Amisa. U ostalom HT ostaje kod svih svojih dotada iznesenih navoda.

b) Ocjena HAKOM-a

Predmet ovog upravnog postupka je uređivanje uvjeta pristupa i zajedničkog korištenja elektroničke komunikacijske infrastrukture i povezane opreme u dijelu koji se odnosi na međusobni obračun (refundiranje) troškova materijala i radova za realizaciju tehničkog rješenja polaganja kombinacija cijevi u slobodni prostor izgrađene elektroničke komunikacijske infrastrukture i povezane opreme.

Nadležnost HAKOM-a temelji se na odredbi članka 20. i članka 30. stavak 14. Zakona o elektroničkim komunikacijama (»Narodne novine« br. 73/08, dalje: ZEK) koji propisuje da će u slučaju spora između infrastrukturnog operatora i operatora korisnika u vez sa sklopljenim ugovorom o pristupu i zajedničkom korištenju elektroničke komunikacijske infrastrukture Agencija provesti postupak u skladu s odredbama članka 20. ZEK-a, koji predviđa opću nadležnost HAKOM-a za rješavanje sporova između operatora elektroničkih komunikacijskih mreža.

Na temelju provedenog postupka mjerodavne i nesporne činjenice mogu se sažeti kako slijedi.

Dana 19. lipnja 2009. HAKOM je donio rješenje kojim je Amisu i HT-u odredio način međusobnog obračuna troškova realizacije tehničkog rješenja TR IOD R1- 212/08, koje se odnosi na trasu u Zagrebu, Trnsko 2.

Smatrajući da su navedenim rješenjem ujedno utvrđena načela međusobnog obračuna troškova realizacije i za druge trase, Amis je od HT-a zatražio refundaciju troškova i za tehničko rješenje TR IOD R1- 183/08 koje se odnosi na trasu Selska ulica i Zagrebačka avenija u Zagrebu.

HT je odbio refundirati troškove za navedenu trasu, smatrajući da to prema rješenju HAKOM-a od 19. lipnja 2009. nije dužan učiniti.

Neovisno o pravnoj osnovanosti zahtjeva za refundiranje, obje stranke se slažu da su troškovi na koje se zahtjev za refundiranje odnosi utvrđeni prema zajedničkom protokolu Amisa i HT-a br. R1-NWW-002/2009. Međutim, stranke nisu suglasne oko iznosa. Amis tvrdi da je utvrđen iznos od 45.763,67 kn, a HT da je utvrđen iznos od 43.584,35 kn.

U odnosu na utvrđene činjenice, HAKOM najprije navodi da njegova obveza poticati zajedničko korištenje elektroničke komunikacijske infrastrukture uz primjenu načela iz članka 5. ZEK-a, a to su u prvom redu osiguranje tržišnog natjecanja te poticanje djelotvornih ulaganja u infrastrukturu, uz korištenje tehnoloških rješenja koja su najpogodnija za racionalnu iskorištenost slobodnog prostora.

U svojem rješenju od 19. lipnja 2009. HAKOM je, osim konkretne obveze refundiranja troškova prema tehničkom rješenju koje je bilo predmet tog postupka, utvrdio i opća načela za učinkovito korištenje slobodnog prostora u elektroničkoj komunikacijskoj infrastrukturi.

HAKOM je u rješenju od 19. lipnja 2009. naglasio da se slobodni prostor koristi najracionalnije polaganjem kombinacije cijevi, a s druge strane da se operatoru korisniku omogući povrat dijela uloženih sredstava polaganja cijevi, dok sam snosi troškove vezane uz polaganje svojih kabela u kombinacije cijevi.

Naime, bez obveze polaganja kombinacije cijevi, u većini slučajeva, gotovo bi bilo nemoguće naći načina za zajedničko korištenje izgrađene elektroničke komunikacijske infrastrukture, odnosno bio bi onemogućen ulazak operatora korisnika u trasu koju zahtijeva, čime bi dakle bilo onemogućeno tržišno natjecanje među operatorima, jer nitko osim HT-a ne bi imao mogućnosti položiti svoje kabele na spornim trasama.

Takav način snošenja i refundacije troškova temelji se na članku 9. stavak 5. Pravilnika o načinu i uvjetima pristupa i zajedničkog korištenja elektroničke komunikacijske infrastrukture i povezane opreme (»Narodne novine« broj 154/08) koji propisuje obvezu međusobnog obračuna troškova polaganja cijevi i cijene najma između operatora korisnika i infrastrukturnog operatora, pri tome vodeći računa da se troškovi ovakvog korištenja elektroničke komunikacijske infrastrukture rasporede ravnomjerno, odnosno da niti jedan operator – sudionik zajedničkog korištenja infrastrukture ne dođe u nepovoljni položaj.

Nastavno na navedeno, HAKOM vodi računa da se primijeni način refundiranja troškova operatora korisnika koji infrastrukturnog operatora najmanje opterećuje, dakle da se iznos uloženih sredstava odbije od budućeg najma kojeg je ovlašten naplatiti. Pri tome se doduše HT-u smanjuju budući prihodi, ali navedene prihode HT ne bi niti imao da nisu primijenjena tehnološka rješenja koje je HAKOM odredio jer u većini slučajeva ne bi niti postojala tehnička mogućnost za uvlačenje kabela operatora korisnika.

Obzirom se u ovom predmetu zahtjev Amisa prema tehničkom rješenju IOD R1-183/08 temelji na istoj pravnoj osnovi, a to je refundiranje troškova za investiranje u polaganje kombinacija cijevi, sukladno članku 9. stavku 5. Pravilnika, HAKOM ne nalazi razloga za odstupanje od svoje utvrđene prakse, i smatra da je zahtjev Amisa za refundaciju troškova osnovan.

Uvidom u tehničko rješenje IOD R1-183/08 te u nesporni zajednički protokol Amisa i HT-a br. R1-NWW-002/2009 koji se nalaze u spisu predmeta, posebice u stavke 1, 2, 3, i 8 zajedničkog protokola, HAKOM je utvrdio da je HT Amisu za investiranje u polaganje kombinacija cijevi u slobodni prostor izgrađene elektroničke komunikacijske infrastrukture i povezane opreme na predmetnoj trasi dužan nadoknaditi trošak investicije u iznosu od 43.584,35 kn.

S obzirom da HT i Amis imaju sklopljen okvirni Ugovor o najmu i uporabi slobodnom prostora u cijevima kabelske kanalizacije HT-a, broj DTK-02-06 od dana 16. rujna 2006., čije su odredbe primjenjive i na spornu trasu, nije bilo potrebno ovim rješenjem regulirati i ostale dijelove koji su regulirani navedenim Ugovorom.

Načelni prijedlog HT-a da se troškovi realizacije pojedinog tehničkog rješenja polaganja svih kombinacija cijevi financiraju od strane HT-a, a operator korisnik bi naknadno nadoknadio troškove, HAKOM nije posebno razmatrao, jer taj prijedlog izlazi iz okvira ovog postupka.

Zaključno HAKOM nije mogao prihvatiti niti zahtjev Amisa da se HT-u nalože da kod realizacije budućih tehničkih rješenja koja predviđaju polaganje kombinacije cijevi u slobodni prostor izgrađene elektroničke komunikacijske infrastrukture i povezane opreme Amisu nadoknadi trošak investicije za realizaciju tehničkog rješenja. Naime, način snošenja i refundiranja troškova definiran je Pravilnikom, i HAKOM je ovlašten tumačiti ispravnost primjene odredbi Pravilnika i ZEK-a u odnosu na konkretne činjenice spora koji je iznesen pred njime.

Slijedom navedenog, odlučeno je kao u dispozitivu ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ovog rješenja.

Klasa: 344-01/09-01/1345

Urbroj: 376-04-09-06

Zagreb, 28. prosinca 2009.

Predsjednik Vijeća
Miljenko Krvišek, dipl. ing. el., v. r.

Rješenje, NN 8/2010-185